**NAGRADA GJALSKI ZA UČENIKE SREDNJIH ŠKOLA 2023.**

Od pristigla 23 učenička uratka iz 9 srednjih škola naišli smo na: teme svakodnevnog tinejdžerskog života i izazova koje nosi, poetične fantazme u prirodi ili obiteljskom kontekstu, egzistencijalne strahove, očekivane zagorske i domaće motive pri pripreme blagdana; te u svemu tome i na poneke potpuno hermetične i teško razumljive, ali vrlo sugestivne tekstove. Zadatak nam nije bio lak, djelomično zato što su radovi teško usporedivi i nose posve različitu kvalitetu, djelomično jer je malo koji tekst u potpunosti zaokružen u dostatnu književnu cjelinu. Naši mladi pisci i spisateljice izniman su potencijal, koji će s vremenom, uz sigurnu ruku svojih mentora/mentorica, moći izgraditi zreo i prepoznatljiv stil. Zasada njihov rad, još uvijek, treba dosta intervencija jer događa se da čitatelja zbuni nejasnom rečenicom, nepotpunom slikom ili jednostavno – suvišnim nizanjem koje ne vodi na jasnu destinaciju (to jest, nema jasnu poantu).

No i uz mjesta na kojima treba raditi, uvijek je vidljivo i ono što je već sada izvrsno te vrijedno ove prestižne nagrade, odnosno - pohvale.

**PRVU NAGRADU** odnosi tekst **Ivone Herout, učenice 4. razreda SŠ Krapina,** pod nazivom **Plemenito zanimanje.** Ovaj se tekst, moramo reći,istaknuo među svim ostalimate ostvario narativnu cjelovitost i originalnost slika kao nijedan drugi u ovogodišnjoj konkurenciji.

*Ja sam lažljivac po zanimanju. Svakoga dana slažem dugačke retke neistina jedne uz druge, u beskonačno kompleksnim i beskonačno maštovitim uzorcima. Mreže laži koje svakodnevno pomno pletem sjaje u svim nijansama sviju boja, a svojim ljepljivim nitima zarobe duše što u njih nevino i naivno povjeruju. … U svaku od svojih šarolikih laži upletem i zrnce istine. …*

Metaforičke slike laži, alkemije, krađe te naposljetku - pisanja, utkane su u strukturiran i suvereno vođen tekst. Upravo taj spoj čvrste strukture i neuhvatljivosti teme o kojoj autorica piše, čitatelja drži zainteresiranim. Neočekivana „zanimanja“ vode u iščekivanje preokreta ili poante, a nakon putovanja kroz četiri originalne slike, autorica nas vraća u završnu misao koja sve objedinjuje. Ivonin stil je izgrađen, izbrušen, bez suvišnosti. Sintaksa i jezični odabir u potpunosti odgovaraju funkciji njezinih odlomaka, a ponavljajuća struktura – *u svaku od svojih… umiješam / upletem i zrnce…* donekle podsjeća na strofe u lirici, čime se slikama zanimanja daje veća sloboda te pojačava poetičnost.

**DRUGA NAGRADA** ide u ruke **Lane Ferček, učenice 3. razreda SŠ Krapina**. Naslovljen **Kaleidoskop**, tekst priziva sliku danas zastarjelog uređaja koji je služio za prikazivanje obiteljskih fotografija. Zakretanjem kuta leća filmski se nižu slike boli, ljubavi, odrastanja u spoznaji da je svijet puno strašnije mjesto od roditeljskog naručja koje nas nakon određene točke više ne može zaštititi. *… Strašno je kad odrasteš i shvatiš da se više ne bojiš čudovišta ispod kreveta. Tajno strahuješ od čudovišta čije su granice postojanja i zastrašivanja daleko veće od kreveta u tvojoj sobi.* … Posebno je vrijedno doticanje aktualne teme maloljetničkog nasilja, koje u pripovjedačicu koja tek odrasta i promatra svijet iz sigurnosti svojega doma, uvlači nesigurnost i strah*. …Strašno je kad u sebi nosiš sjećanje na ranjene živote, prave, koje je ubila ruka tog djeteta. .. Nikada neću zaboraviti to lice čije su oči prekrivene crnom sjenom kako bi se, valjda, zaštitila privatnost.*

Kaleidoskop nastavlja vrtnju prema sadašnjem trenutku, gdje pripovjedačica žudi za izgubljenim osjećajem sigurnosti. *Otvorila sam prozor kako bih se mogla utopiti u pogledu na svoj grad, zaogrnuti se osjećajem pripadnosti. Učinilo mi se da je moj grad odjednom bjelji nego inače. …Drugima je to i dalje naš stari grad. Mani je bijel. A ne sjećam se da je bio takav.* Čestitamo Lani na domišljatoj strukturi i jakim slikama.

Budući da se autori našeg kajkavskog govornog područja osjećaju ugodno u svom dijalektu, nije iznenađujuće da uradci na kajkavskom često budu primjeri cjelovitosti i dovršenosti.

**TREĆU NAGRADU** osvaja tekst **Antonele Cesarec, učenice 3. razreda SŠ Pregrada** naziva **Od denes vegetarijanec.**

*Bil je Božić. Za neke predivne doba h letu kad se nejde h školu, a za mene… pa, čuli bute.*

Anegdota o Božiću koji je pošao krivo duhovito je i spretno ispričan niz događaja na koji se morate nasmijati, i primjer da i običan motiv iz svakodnevnog života, uz vladanje jezikom i stilom može izrasti u vrhunski izgrađen tekst. Živ i tečan kajkavski govor pripovjedačice i čitajući „čujemo“, a uz tekst smo prikovani od samoga početka, iščekujući daljnji razvoj obiteljskih, naoko ni po čemu posebnih božićnih aktivnosti. Nadamo se da će lik iz priče od sada biti pažljiviji, a njezini Božići manje traumatični.

Bili su to nagrađeni radovi. Slijede pohvaljeni tekstovi.

**PRVU POHVALU** dodjeljujemo tekstu **Antonije Duh, učenice 3. razreda Gimnazije AGM Zabok, Zvijezde ili umjetnost.**

Zanimljiva spona umjetnosti i zviježđa u egzistencijalnom promišljanju četvero mladih ljudi jedne kreativne noći. Odluče nacrtati ono što vide na nebu. *Jednoglasno su se dogovorili da će promatrati zviježđe na sjeveru i dozvoliti mašti da stvori vlastiti asterizam. .. A posljednji samo je preslikao zvijezde u obliku točkica na papiru koji je predstavljao tek mali dio beskrajnoga neba.* *Svi će ostali moći pogledati u njegov crtež i vidjeti plod svoje mašte kao nedostajući dio.* Antonija je uspjela zabilježiti slike na granici poznatoga i nepoznatoga, baš kakva umjetnost i jest. Tome je prisličila mladenačku neodlučnost i strah od prolaznosti. *Mučilo ga je neznanje o tome što slijedi kad noć završi….Ni drugi nisu bili daleko od njegovih misli* *i svi su osjećali neobjašnjivu neodlučnost.* Pohvaljujemo poetičnost slika te jasnu naraciju.

**DRUGU POHVALU** odnosi **Božić 2034.,** **učenice Hane Cizel, 3. razred SŠ Krapina**. Ovaj zanimljiv dnevnički zapis mladog čovjeka o sanjanom i ostvarenom životu u tuđini, ali i pripadnosti domu, bolno podsjeća na masovno iseljavanje mladih iz Hrvatske. Dok svijet obećava karijeru, kvalitetan život i ostvarenje snova, skromni dom podsjeća na prolaznost vremena i gubljenje najbližih prije vremena. … *Osjećaj grižnje savjesti neočekivano me oslabio. Za trideset godina (i manje) i moja mama će trebati pomoć sa slaganjem posuđa, s odlaskom u dućan, pronalaženjem društva. Srce mi potone na pomisao da neću moći biti tu za mamu kada me bude najviše trebala. …*Strukturiran, emocionalno snažan, tekst nas neprimjetno uranja u splet svega važnoga za sreću i težini donošenja životnih odluka. *…Ne. To ne može biti moje odredište kad još bezbroj stanica nisam prošla, toliko isplaniranog nisam iskusila… Želim biti svi oni pokraj kojih svakodnevno prošećem, i oni koje nikad neću upoznati. …Koja god viša sila upravlja s nama i našim životima, nadam se da zna da bih poželjela njih bar tisuću, jer jedan jednostavno nije dovoljan.*

**TREĆA POHVALA** ide tekstu **Crveni križ, Lare Schatten, učenice 3. razreda Gospodarske škole Varaždin.** Ovo je neobična humorna crtica o jednom pažljivom mlađem bratu koji svoju sestru redovito spašava od kukaca, ali pod uvjetom da ih ne smije ubiti. Kad to jednom prekrši, on daje svojevrsni zavjet – samom sebi i uholažama.

*…U panici ju prstom pogurnem na pod i slučajno (ili ne) zgazim. ..Kao da sam se napokon osvetio nasilniku koji me godinama maltretirao…. No moja sreća ne traje dugo. Sjetim se sestrina jedinog pravila. Nisam li ja sada ubojica? Ležim u krevetu i ne mogu zaspati.*

Posebno pohvaljujemo temu - poticanje empatije prema okolišu i svim živim bićima, te jednostavnost stila kojom se ostvaruje dinamična naracija nepretencioznog i iskrenog karaktera.

**ČETVRTA POHVALA.** **Ko je deda Ivek?** **Mile Mitrović, učenice 3. razreda** **Gospodarske škole Varaždin.** U ovome tekstu uočavamo spretno pripovijedanje preplitanjem štokavskog i kajkavskog narječja*. – V redu, v redu, nem ti onda pripovedala kak sam ja saznala da je on mel drugu – baka je već htjela otvoriti vrata da izađe van iz sobe, ali ju je Majina znatiželja ipak zaustavila.* U razgovoru djevojke saznaju o bakinim ljubavnim jadima te nakon početne nezainteresiranosti, postaju sve angažiranije i na koncu doznaju kakav je bio i deda Ivek, a priča o dedi i baki podudarit će se s današnjom pričom s početka te ih spojiti u vremenu. Pohvaljujemo uspješan dijalog i karakterizaciju likova.

**PETA POHVALA ide tekstu Vse je drugač Marte Veverec, 3. razreda Gimnazije AGM, Zabok**. Ovaj iznimno emotivan tekst na kajkavskom narječju sadrži već spomenutu jezgrovitost, koja se zavrtjela oko stilski hrabrog postupka – nizanja rečenica *Vse je iste*, da bi se tek jednom, na samome kraju, misao prometnula u naslovom sugerirano *Ali vse je drugač.* Gotovo pjesnički ritmično autorica ponavlja pridjev *isti*, nižući motive iz života koji joj pružaju sigurnost i toplinu doma, da bi nas na kraju stjerala u kut i otkrila zbog čega zapravo - ništa nije isto. Marti čestitamo na čistom jeziku i hrabrom stilskom postupku.

**ŠESTU POHVALU** izričemo tekstu **Obiteljski antiportret, Dine Draganić, učenice 4. razreda SŠ Krapina**.

Kompleksan i ambiciozan u pjesničkosti i referencijalnosti, katkad sintaktički strukturno raspadnut, ovaj tekst na mjestima ostaje neprobojan za čitatelja. *Dok si s bratićem razgovarao o njegovim planovima za ulazak u gradsku aristokraciju, pronalazak djevojke visoke metar šezdeset sedam i kose boje meda (očiju boje površine mora na Kašteletu kad zaroniš pola metra), i slušanju njegovih ispovijesti o korumpiranim profesorima na fakultetu, koje su se nadao da ćeš za koju godinu zaobići, uspješno si izbjegao umjetničke eskapade pristojno izrađene od kolaž papira tvoje sestre.* No i pored toga dolazimo do uspjelog oslikavanja antiportreta jedne obitelji, do njezinih krhotina od kojih je sastavljen. Pohvaljujemo završnu sliku, koja u konačnici rasvjetljuje naslov ovog zamršenog mozaika i kozmički neuhvatljiv dojam koji cjelokupni tekst ostavlja.

I konačno, **SEDMA POHVALA** dodjeljuje se tekstu **Big Kokoš, autorice Kristinke Volarić, 4. razreda** **Gospodarske škole Varaždin.**

*Po mojim teorijama zavjere, koje su poprilično istinite, postoji egoistična gospođica koja je usvojila metode uhođenja iz emisije „Big Brother“.* Motiv ovog zaigranog teksta osjećaj je paranoje od ptica koje su poslane od strane Big Kokoši da nas promatraju. Taj je osjećaj pripovjedačica odlično predočila nizom neugodnih epizoda s raznim pticama, na kraju nalazeći „rješenje“: *…Neće moći ove noći, Big Kokoš!.. Korak sam ispred tebe! Špijuniram te iza zatvorenih zavjesa, uopće više ne izlazim iz kuće. Ja bih se bojala na tvom mjestu.* Tko je tu pobijedio, a tko se boji, autorica vješto ostavlja kao ironično pitanje za kraj, a mi pohvaljujemo Kristinkin humor te odličan pripovjedni stil.

Čestitamo nagrađenim i pohvaljenim učenicama i mentoricama. Za kraj želimo istaknuti da elokvencija i načitanost nisu jedini preduvjet uspješne naracije. Proza zahtijeva vođenu misao. Svaki kaos treba i zaokružiti. Svaka galaksija vrti se ipak oko neke gravitacije i to je čini galaksijom. Nadalje, za doprijeti do publike jezično tkanje mora biti jasno. Neki od pristiglih radova svojom su neizbrušenom ili netočnom sintaksom, ili neprobojnošću slika i nanizanih metafora, ispali iz konkurencije za nagradu.

Neka vaši tekstovi budu predivne galaksije, našem oku vidljive. A vaše rečenice padežno i oblicima – točne.

Sanja Ždralović

## Nagrađeni radovi:

1. **nagrada: *Plemenito zanimanje*, Ivona Herout**, 4. r.

Srednja škola Krapina

mentorica: Dunja Belošević

1. **nagrada: *Kaleidoskop,* Lana Ferček**, 3. r.

Srednja škola Krapina

mentorica: Sanja Ranogajec

1. **nagrada: *Od denes vegeterijanec,* Antonela Cesarec**, 3. r.

Srednja škola Pregrada

mentorica: Marina Škrnjug

Pohvaljeni radovi:

1. **pohvala: *Zvijezde ili umjetnost*, Antonija Duh**, 3. r.

Gimnazija A. G. Matoša, Zabok

mentorica: Dinka Tomašković-Presečki

1. **pohvala: *Božić 2034.,* Hana Cizel**, 3. r.

Srednja škola Krapina

mentorica: Sanja Ranogajec

1. **pohvala: *Crveni križ,* Lara Schatten**, 3. r.

Gospodarska škola Varaždin

mentorica: Nikolina Vujasinović

1. **pohvala: *Ko je deda Ivek?****,* Mila Mitrović, 3. r.

Gospodarska škola Varaždin

mentorica: Petra Košćak

1. **pohvala: *Vse je drugač****,* Marta Veverec, 3. r.

Gimnazija A. G. Matoša, Zabok

mentorica: Nikolina Tuđa Svečak

1. **pohvala: *Obiteljski antiportret****,* Dina Draganić*, 4.* r.

Srednja škola Krapina

mentorica: Dunja Belošević

1. **pohvala: *Big Kokoš,***Kristinka Volarić*, 4.* r.

Gospodarska škola Varaždin

mentorica: Nikolina Vujasinović